7.2.2023
MT
Il-Ġurnal Uffiċjali tal-Unjoni Ewropea
C 47/115 L-Erbgħa 6 ta’ Lulju 2022
90.
Jinsab imħasseb ħafna dwar is-sitwazzjoni soċjoekonomika f'diversi distretti tan-Nofsinhar tas-Serbja; jistieden lill-Gvern Serb jinvestiga l-allegazzjonijiet kollha dwar l-użu ta' strumenti ta' assistenza soċjali biex issir pressjoni fuq il-votanti, speċjalment il-gruppi vulnerabbli u l-membri tal-minoranza Rom; jistieden lill-Gvern Serb iwieġeb għall-isfidi tal-faqar u l-qgħad f'dawn u f'partijiet oħra tal-pajjiż u jiżgura li l-politiki soċjali u tal-impjiegi jkollhom biżżejjed riżorsi finanzjarji u istituzzjonali; 91.
Jistieden lis-Serbja ttejjeb il-kapaċitajiet tagħha biex tipprovdi statistika u twettaq iċ-ċensiment tal-popolazzjoni f'konformità mal-ogħla standards internazzjonali u bl-involviment ta' osservaturi indipendenti; 92.
Huwa mħasseb ħafna dwar id-depopolazzjoni u l-migrazzjoni kontinwa tal-kapital uman tas-Serbja; jilqa' l-inizjattivi u l-approċċi innovattivi tal-gvernijiet Serbi biex jiġġieldu dawn ix-xejriet, inkluż it-tibdil demografiku, billi jaħdmu ma' organizzazzjonijiet internazzjonali permezz ta' sensiela ta' politiki mmirati fis-setturi kollha biex jindirizzaw it-theddid demografiku, peress li t-tnaqqis kostanti fil-popolazzjoni jibqa' sfida ewlenija għall-iżvilupp ekonomiku; jistieden lill-gvern il-ġdid jagħti aktar attenzjoni lill-politiki dwar iż-żgħażagħ; jinnota li jeħtieġ li jsiru sforzi addizzjonali għal investiment fl-iżvilupp soċjoekonomiku tar-reġjuni tal-fruntiera sabiex tiġi evitata d-depopolazzjoni tagħhom; ifakkar li l-programmi ta' kooperazzjoni transfruntiera tal-IPA III jistgħu jintużaw għal dan il-għan; 93.
Jilqa' l-implimentazzjoni ta' programmi ta' appoġġ għall-intrapriżi żgħar u ta' daqs medju (SMEs) b'mod partikolari t-tnaqqis tal-kost tas-self għall-SMEs; jistieden lis-Serbja tindirizza n-nuqqasijiet li fadal, inkluż ambjent tan-negozju volatili u kompetizzjoni inġusta; jilqa' l-impenn tas-Serbja fil-proċess tal-integrazzjoni tas-suq reġjonali fil-Balkani tal-Punent, li jekk segwit minn integrazzjoni ekonomika ulterjuri mas-suq uniku tal-UE se jattira l-investimenti meħtieġa u jiġġenera opportunitajiet ġodda għaċ-ċittadini u għall-komunità tan-negozju; 94.
Itenni t-tħassib tiegħu dwar id-dipendenza dejjem tikber tas-Serbja fuq l-investimenti Ċiniżi u l-iskala ta' self li s-Serbja se jkollha tħallas lura liċ-Ċina; iħeġġeġ lill-awtoritajiet Serbi jtejbu t-trasparenza u jsaħħu l-konformità legali mar-rekwiżiti tal-valutazzjoni tal-impatt ambjentali f'industriji li jniġġsu ħafna għal investimenti Ċiniżi, Russi u investimenti barranin mhux demokratiċi oħra li jirriżultaw minn ftehimiet bilaterali dwar il-kooperazzjoni strateġika; jiddispjaċih dwar il-konsenja reċenti ta' sistemi missilistiċi Ċiniżi lejn is-Serbja; 95.
Jisħaq fuq il-fatt li l-pajjiżi tal-Balkani tal-Punent iridu jitqiegħdu fil-qalba tal-inizjattiva Global Gateway tal-UE u jipprovdu alternattiva ta' investiment trasparenti u sostenibbli għall-investimenti u s-self miċ-Ċina u reġimi awtoritarji oħra; 96.
Jinnota l-irtirar tal-emendi għal-Liġi dwar l-Esproprjazzjoni u jappella għal dibattitu pubbliku usa' dwar din il-kwistjoni; 97.
Jilqa' t-titjib fil-ġlieda kontra l-ħasil tal-flus u l-finanzjament tat-terroriżmu iżda jitlob rekord imtejjeb fl-investigazzjonijiet f'każijiet ta' ħasil tal-flus; jinnota li l-infrastruttura u l-kostruzzjoni huma sorsi sinifikanti ta' flus illeċiti u jħeġġeġ lis-Serbja timminimizza r-riskju ta' flussi finanzjarji illeċiti fl-industrija tal-kostruzzjoni u tnaqqas l-evażjoni tat-taxxa u l-korruzzjoni fis-settur tal-infrastruttura; jistieden lis-Serbja tiżgura li r-rakkomandazzjonijiet tat-Task Force ta' Azzjoni Finanzjarja (FATF) jintużaw bona fide; 98.
Jesprimi tħassib dwar in-nuqqas ta' progress dwar il-każ tal-“Lista”, li jikkostitwixxi abbuż tal-qafas legali mill-awtoritajiet tal-istat sabiex jiġu attakkati OSĊ partikolari u midja li jikkritikaw il-politiki tal-gvern; ifakkar fit-talba lill-Amministrazzjoni Serba għall-Prevenzjoni tal-Ħasil tal-Flus tal-Ministeru tal-Finanzi Serb biex tinvestiga bis-sħiħ dawn il-kwistjonijiet; 99.
Ifakkar fil-kundizzjonalità tal-finanzjament skont l-IPA III u l-Pjan Ekonomiku u ta' Investiment għall-Balkani tal-Punent (EIP); jirrikonoxxi l-importanza tal-IPA IPA u l-EIP għall-appoġġ tal-proċess ta' riforma, it-tranżizzjoni ekoloġika, il-konnettività sostenibbli, il-kapital uman, il-kompetittività u t-tkabbir inklużiv, kif ukoll għat-tisħiħ tal-kooperazzjoni reġjonali u transfruntiera;
L-ambjent, l-enerġija u t-trasport 100.
Jilqa' l-passi konkreti meħuda sabiex jitneħħew gradwalment l-impjanti tal-enerġija mill-faħam; jesprimi tħassib serju li minkejja l-isfidi klimatiċi u ambjentali attwali, is-Serbja għadha qed tinvesti f'impjant tal-faħam ġdid; iħeġġeġ lill-awtoritajiet jadottaw pjan nazzjonali integrat għall-enerġija u l-klima konsistenti mal-mira ta' emissjonijiet żero tal-Patt Ekoloġiku Ewropew għall-2050 u mal-Aġenda Ekoloġika għall-Balkani tal-Punent;